ኢትዮጵያ የአፍሪካውያንን ጥቅም የማስጠበቅ ጥረቷን ትቀጥላለች – ጠቅላይ ሚኒስትር ኃይለማሪያም
በሞዛምቢክ ይፋዊ የስራ ጉብኝት በማድረግ ላይ የሚገኙት ጠቅላይ ሚኒስትሩ ከአገሪቱ ፕሬዝዳንት ፊሊፕ ኒዩስ ጋር ተወያይተዋል።ጠቅላይ ሚኒስትር ኃይለማርያም በማፑቶ ብሄራዊ ቤተ መንግስት በተደረገላቸው የእራት ግብዣ ላይ ባደረጉት ንግግር ኢትዮጵያ የተባበሩት መንግስታት የፀጥታው ምክር ቤት ተለዋጭ አባል ሆና እንድትመረጥ ሞዛምቢክ ላደረገችው ድጋፍ አመስግነዋል።የአፍሪካ ህብረት አባል አገራት ከፍተኛ ድምፅ በማግኘት እንድትመረጥ ለሰጡት ድጋፍም እንዲሁ።ኢትዮጵያ እንደ አውሮፓውያኑ አቆጣጠር በ2017/18 በሚኖራት የፀጥታው ምክር ቤት ውክልና የአህጉሪቱን ጥቅሞች ለማስጠበቅ ጥረት እንደምታደርግ ገልፀዋል።የአህጉሪቱ ችግር እየሆነ ያለውን የአየር ንብረት ለውጥ፣ ድህነትና ስራ አጥነት፣ የሰላምና መረጋጋት እጦት፣ ሽብርተኝነት፣ ህገወጥ ስደትና የመሳሰሉትን ችግሮች መዋጋትና ጉዳቱን መቀነስ ትኩረት የሚሰጠው ጉዳይ መሆኑን ጠቅሰዋል።እነዚህን ችግሮች ለመፍታት ደግሞ ከመቼውም ጊዜ የላቀ ትብብርና ቁርጠኝነት ይጠይቃል ነው ያሉት ጠቅላይ ሚኒስትሩ።ሞዛምቢክ ለፓን አፍሪካኒዝም እንቅስቃሴ እያበረከተች ያለውን ጉልህ ሚና የጠቀሱት ጠቅላይ ሚኒስትር ኃይለማርያም ከኢትዮጵያ ጋር የፈጠረችው ትብብርም በሁለቱም አገራት ዘላቂ ዕድገት ለማስመዝገብ ያግዛል ብለዋል።ሞዛምቢክ ከ25 ዓመታት በፊት ከነበረችበት የእርስ በእርስ ጦርንት ወጥታ በለውጥ ሂደት ላይ መሆኗና በቀጣዮቹ 10 ዓመታት የደቡብ አፍሪካ የኤሌክትሪክ ሃይል ማዕከል ለመሆን እያደረገች ያለውን ጥረት አድንቀዋል።ኢትዮጵያ ሁለንተናዊ ትብብሩ እንዲጠናከር ቁርጠኛ አቋም ያላት መሆኑንም አረጋግጠዋል።የሞዛምቢክ ፕሬዝዳንት ፊሊፕ ኒዩሲ በበኩላቸው እንደ አውሮፓውያን አቆጣጠር በ1977 የተጀመረውን የሁለቱን አገራት ዲፕሎማሲያዊ ግንኙነት ለማጠናከር እንደሚጥሩ ገልጸዋል።ሞዛምቢክ ኢትዮጵያ እያስመዘገበችው ያለውን ፈጣን ዕድገትና ሁለንተናዊ የልማት ተሞክሮ መውሰድ ትሻለች ብለዋል።የተፈረመው የትብብር ስምምነት ለዚህ ስኬት መልካም አጋጣሚ የሚፈጥር መሆኑንም አክለዋል ፕሬዝዳንቱ።አገራቸው ለዓለም ጤና ድርጅት ፕሬዝዳንትነት ለታጩት ዶክተር ቴድሮስ አድሃኖም ድጋፏን እንደምትሰጥም ገልጸዋል።ኢትዮጵያ የፀጥታው ምክር ቤት ተለዋጭ አባል በመሆኗ ለአገሪቱ ህዝብና መንግስት የእንኳን ደስ ያላችሁ መልዕክት አስተላልፈዋል።አገሪቱ በአፍሪካ እንዲሁም በዓለም ሰላምና ደህንነት እንዲረጋገጥ እያበረከተች ያለውን ጉልህ አስተዋጽኦ አድንቀው በፀጥታው ምክር ቤት ውክልናዋም ሚናዋን በላቀ መልኩ እንደምትፈፅም ያላቸውን እምነት ገልፀዋል።( ኢዜአ)